Kort ontleding: Nog bewyse van inperking se uitwerking op plaaslike ekonomie(Foto: M. B. M./Unsplash.com) Nota: Die volgende grafieke is ontleen uit die Definitive Lockdown Presentation wat onlangs deur Business for Ending Lockdown in samewerking met ETM Macro Advisors, Transunion en Pandemic Data and Analytics (Panda) aangebied is. Die grafieke is vertaal deur Sakeliga. Sien die volledige voorlegging hier. Die Suid-Afrikaanse regering het een van die strengste en langdurigste Covid-19-inperkings ter wêreld afgedwing. Die volgende grafieke wat deur ETM Macro Advisors saamgestel is, bevestig weereens dat die plaaslike regulatoriese inperkingsmaatreëls relatief van aard en waarskynlik hewiger as in ander lande was. Daarom, meen Russell Lamberti van ETM Macro Advisors, kan ŉ hewiger trefslag ten opsigte van groei verwag word. Lamberti stel ŉ belangrike punt: Die ekonomie is as’t ware ŉ lewensondersteuningstelsel. Om dit summier met reusagtige eensydige dwang af te skakel rig ontsettende skade aan lewens en lewensmiddele. Reuse-ekonomiese onsekerheid en ander voortspruitende gevolge is nou die werklikheid vir baie mense. (Grafika: Sakeliga.) Wanneer die strengheid en die inperking van beweging (mobiliteitsdata) saamgevoeg word in ŉ “vreesindeks” sien ons dat Suid-Afrika relatief bo ander lande, nader aan 100 (ŉ bykans volledige inperking) beweeg het. Dit is redelik om te verwag dat ŉ strenger inperking ŉ hewiger invloed op ekonomiese bedrywighede sal hê, selfs erger as wat sommige verwag het en veral in konteks van Suid-Afrika wat eintlik ŉ armer land is met bestaande maatskaplike probleme soos werkloosheid. Die tweede grafiek druk dieselfde data effens anders uit en dui ook daarop dat ŉ streng plaaslike staat van inperking relatief ten opsigte van ander lande selfs tot in die derde kwartaal gehandhaaf is. Daarom moet die strengheid en tydsduur van die staat van inperking in ag geneem word wanneer skattings oor die BBP, veral K2 en K3 se BBP-syfers, gemaak word. Deel 2 van hierdie ontleding beskou die denkbare invloed op ekonomiese groei. (Grafika: Sakeliga.) Die regering het Suid-Afrika nie vinnig uit die gedwonge afsonderingstydperk laat beweeg nie. Daarom verwag ETM Macro Advisors in ŉ onlangse voorlegging dat die uitwerking op BBP-groei erger sal wees as wat byvoorbeeld die Suid-Afrikaanse Reserwebank verwag het. Die volgende grafiek druk kwartaal-tot-kwartaal-BBP-“groei” (vertikale as) uit teenoor die strengheid van die inperking (horisontale as). Die groen blokkie is ETM se skatting oor waar BBP-groei kan val in die tweede kwartaal van 2020 (syfers word later in September vrygestel). Die skatting word gemaak deur syfers van ander lande wat soortgelyke vlakke en tydsduur van inperkings gehandhaaf het, te vergelyk. (Grafika: Sakeliga.) Die skatting skets glad nie ŉ goeie beeld vir die ekonomie se uitset nie. ETM meen dat die tweede kwartaal maklik ŉ daling van tussen 20% en 30% kan sien teenoor die eerste kwartaal. Dit sal beteken dat Suid-Afrika ŉ reële BBP-inkrimping vir die geheel van 2020 van tot 13% kan sien. Die SARB verwag ŉ daling van sowat 7%. Syfers soos motorvoertuigverkope (volgende grafiek) is ook illustratief; dié syfers dui daarop dat, hoewel dinge ná vlak 2 verbeter het, verkope steeds ver onder die vlakke van die verlede bly. Soortgelyke tendense word in ander sektore verwag. Die denkbare uitwerking van die streng en uitgerekte staat van inperking op werkloosheid, armoede, die fiskus, die rand en selfs gesondheid is onrusbarend en sal nog lank verreken moet word. (Grafika: Sakeliga.)